text: Kongernes Jelling samler detektorfolk
  27 januar 2018 kl. 07.52
  150 amatørarkæologer mødes på Kongernes Jelling. Søndag åbner stor udstilling med danefæ.
  Da metaldetektorene i december -16 gik amok med deres bip-biplyde, var det en guldåre fra vikingetiden, der dukkede frem af jorden ved Fæsted øst for Ribe. Søndag kan du møde de tre amatørarkæologer bag fundet på en stor danefæudstilling på Nationalmuseets Kongernes Jelling.
  Fæstedguldskatten er den største af alle de danefæ, som kan ses på udstillingen ”guld og vilde dyr” med skatte, mønter, smykker og meget andet, som er fundet i den danske muld.  
  Søndag er udstillingen åben for alle, men allerede lørdag åbner kulturminister Mette Bock (LA) den på en lukket seance, hvor omkring 150 detektorfolk, som i årets løb har fundet danefæ, deltager.
  Her vil forskere og andre eksperter fortælle om fundenes betydningen for danmarkshistorien.
  Søndag vil de tre amatørarkæologer, der ramte vikingeguldåren i Fæsted, deltage. De kalder sig Team Rainbow Power, og publikum kan denne dag møde dem ved skatten og høre dem fortælle om, hvordan det foregik, da det sagde bip-biiiip lige over et af de største guldfund nogensinde fra vikingetiden.
  Guld og vilde dyr, danefæudstilling, åbner søndag for offentligheden på Kongernes Jelling. 
  Lørdag er det en lukket fest for 150 amatørarkæologer, forskere, ministeren mm.
  
  